## Educació reconeix el valor del personal expert d’FP i equipara les seues condicions laborals a les del curs passat

*** Conselleria d’Educació i sindicats formalitzaran este acord en la Mesa Sectorial de la setmana que ve
* La directora general de Formació Professional ha transmés tranquil·litat als afectats perquè se simplificarà el procés**

La Conselleria d’Educació, Cultura, Universitats i Ocupació ha acordat, després de la reunió mantinguda este dijous amb els sindicats, elevar a la Mesa Sectorial de la setmana que ve la proposta d’equiparar les condicions laborals d’experts d’FP a les del curs passat.

En este sentit, es considerarà contractació a jornada completa les persones que tinguen atribuïdes 18 hores d’impartició de docència directa de mòdul professional, igual que ocorre amb la resta de professorat especialista. En este cas el seu sou serà com el de qualsevol professor especialista d’FP de jornada completa, i se’ls assignaran les hores complementàries corresponents que destinaran a preparació de les classes, manteniment de tallers i equipament, reunions de coordinació amb l’equip docent, reunions d’avaluació, atenció de l’alumnat…

El personal expert que tinga mòdul de menys hores, el càlcul de jornada i sou es farà de manera proporcional, prenent com a referència que 18 hores equival a jornada completa.

La directora general de Formació Professional, Marta Armendia, ha transmés un missatge de tranquil·litat als afectats, “des de Conselleria d’Educació simplificarem el procés per a incorporar esta millora de les seues condicions”. La direcció territorial corresponent es posarà en contacte amb les persones que ja han formalitzat els seus contractes per a incorporar esta millora laboral.

A més, la directora general ha valorat positivament l’actitud i aportacions dels sindicats, “ja que tots treballem en la mateixa direcció amb l’objectiu comú que l’alumnat d’FP reba una formació de qualitat en les millors condicions possibles i de la mà d’experts qualificats amb el seu merescut reconeixement professional”.

Així mateix, queda garantida l’adquisició de les competències professionals associades a estos mòduls impartits pel personal expert en el curs acadèmic.

Finalment, la Conselleria d’Educació ressalta el seu compromís per a treballar de manera urgent en l’elaboració del decret que regule les condicions de treball del personal expert d’FP. Este treball es durà a terme de manera conjunta entre la Direcció General de Personal Docent i la Direcció General d’FP.

Fecha: 03/10/2024